REGULAMENTUL (UE) 2021/1110 AL COMISIEI

din 6 iulie 2021

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor ametoctradin, bixafen, fenazaquin, spinetoram, teflutrin și tiencarbazon-metil din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru ametoctradin, bixafen, fenazaquin, spinetoram și teflutrin au fost stabilite în partea A din anexa III la Regulamentul (CE) nr. 396/2005. Pentru tiencarbazon-metil, Regulamentul (CE) nr. 396/2005 nu stabilește nicio LMR și, întrucât această substanță activă nu este inclusă în anexa IV la regulamentul respectiv, se aplică valoarea implicită de 0,01 mg/kg menționată la articolul 18 alineatul (1) litera (b) din Regulamentul (CE) nr. 396/2005.

(2) Pentru ametoctradin, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (2). Ea a recomandat reducerea LMR-urilor pentru ardei dulci/gogoșari. Pentru alte produse, autoritatea a recomandat creșterea sau menținerea LMR-urilor existente. LMR-urile pentru produsele respective trebuie să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. De asemenea, autoritatea a concluzionat că, în ceea ce privește LMR-urile pentru ceapă de primăvară/ceapă verde și ceapă de tuns, orz, ovăz, secară, grâu, hamei, porcine (mușchi, grăsime, ficat și rinichi), bovine (mușchi, grăsime, ficat, rinichi și lapte), ovine (mușchi, grăsime, ficat, rinichi și lapte), caprine (mușchi, grăsime, ficat, rinichi și lapte), ecvine (mușchi, grăsime, ficat, rinichi și lapte), păsări de curte (mușchi, grăsime, ficat și rinichi) și ouă de păsări, anumite informații nu erau disponibile și era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse trebuie să fie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(3) Pentru bixafen, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (3). Ea a recomandat reducerea LMR-urilor pentru semințe de in, semințe de muștar, orz și ovăz. Pentru alte produse, autoritatea a recomandat creșterea sau menținerea LMR-urilor existente. Pe baza studiilor de rotație a culturilor și ținând seama de faptul că absorbția reziduurilor în culturile succesive nu poate fi evitată pe deplin, au fost derivate LMR specifice care reflectă absorbția de reziduuri din sol pentru sfeclă, morcovi, țeline de rădăcină, hrean, topinamburi, păstârnac, rădăcină de pătrunjel, ridichi, barba-caprei, gulii furajere, napi, infuzii din rădăcini, rădăcini de sfeclă de zahăr și rădăcini de cicoare. LMR-urile pentru produsele respective trebuie să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate.

(4) Pentru fenazaquin, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Autoritatea a recomandat reducerea LMR-urilor pentru castraveți, pepeni galbeni și pepeni verzi. Pentru alte produse, autoritatea a recomandat creșterea sau menținerea LMR-urilor existente. De asemenea, autoritatea a concluzionat că, în ceea ce privește LMR-urile pentru citrice, fructe sămânțoase, căpșuni, tomate și ceaiuri, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse trebuie să fie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(5) Pentru spinetoram, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (5). Autoritatea a propus modificarea definiției reziduurilor. Ea a recomandat reducerea LMR-urilor pentru portocale, mandarine, prune, litchi, mango, cartofi, ceapă, tomate, ardei dulci/gogoșari, vinete, castraveți, cornișoni, dovlecei, pepeni galbeni, dovleci, pepeni verzi, porumb dulce, broccoli, conopidă, varză de Bruxelles, varză cu căpățână, lăptuci, spanac, fasole (păstăi), praz și rădăcini de sfeclă de zahăr. Pentru alte produse, autoritatea a recomandat creșterea sau menținerea LMR-urilor existente. LMR-urile pentru produsele respective trebuie să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Ținând cont de informațiile suplimentare privind bunele practici agricole furnizate de Belgia și deoarece nu există niciun risc pentru consumatori, LMR-urile pentru creson și alți germeni și lăstari și Barbarea verna trebuie să fie stabilite la nivelul actual în anexa II la Regulamentul (CE) nr. 396/2005. De asemenea, autoritatea a concluzionat că, în ceea ce privește LMR-urile pentru fructe nucifere, fructe sămânțoase, caise, struguri de masă și de vin, mure, mure de câmp, merișoare, agrișe (verzi, roșii și galbene), măceșe, dude (albe și negre), păducel spaniol, boabe de soc, măsline de masă, soia, semințe de bumbac, măsline pentru producție de ulei, porumb, orez, bovine (grăsime, ficat, rinichi), ecvine (grăsime, ficat, rinichi), păsări de curte (grăsime, ficat) și ouă de păsări, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse trebuie să fie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(6) Pentru teflutrin, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (6). Ea a recomandat reducerea LMR-urilor pentru cicori witloof/andive și rădăcini de cicoare. Pentru alte produse, autoritatea a recomandat creșterea sau menținerea LMR-urilor existente. LMR-urile pentru produsele respective trebuie să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. De asemenea, autoritatea a concluzionat că, în ceea ce privește LMR-urile pentru țeline de rădăcină, ridichi, gulii furajere, napi, tomate, vinete, pepeni galbeni, pepeni verzi, porumb dulce, salata mielului/fetică, creson și alți germeni și lăstari, Barbarea verna, rucolă, muștar vânăt, plante de cultură cu frunze tinere (inclusiv specii din familia Brassicaceae), țelină, fenicul de Florența, rubarbă, semințe de floarea-soarelui, semințe de rapiță, soia, semințe de bumbac, orz, porumb, mei comun, ovăz, secară, grâu, păsări de curte (mușchi, grăsime, ficat, rinichi, organe comestibile) și ouă de păsări, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse trebuie să fie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(7) Pentru tiencarbazon-metil, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (7). Ea a recomandat stabilirea LMR-urilor la limita de cuantificare (LOQ). Aceste LMR-uri trebuie stabilite în anexa II la Regulamentul (CE) nr. 396/2005.

(8) Limitele maxime de reziduuri existente conform Codex (CXL-uri) au fost luate în considerare în avizele motivate ale autorității. CXL-urile care sunt sigure pentru consumatorii din Uniune au fost luate în considerare pentru stabilirea LMR.

(9) În ceea ce privește produsele pentru care nu este autorizată utilizarea produsului de protecție a plantelor în cauză și pentru care nu există toleranțe la import sau CXL-uri, LMR-urile trebuie stabilite la limita specifică de cuantificare sau trebuie să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(10) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de cuantificare. În ceea ce privește mai multe substanțe vizate de prezentul regulament, laboratoarele menționate au concluzionat că, pentru anumite produse, progresele tehnice necesită stabilirea unor limite de cuantificare specifice.

(11) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(12) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(13) Prin urmare, Regulamentul (CE) nr. 396/2005 trebuie modificat în consecință.

(14) Pentru a permite comercializarea, prelucrarea și consumul produselor în condiții normale, prezentul regulament trebuie să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel ridicat al protecției consumatorilor.

(15) Înainte ca LMR-urile modificate să devină aplicabile, trebuie acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(16) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse sau importate în Uniune înainte de 27 iulie 2021.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 27 ianuarie 2022.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 6 iulie 2021. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Reasoned opinion on the review of the existing maximum residue levels for ametoctradin according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de ametoctradin în conformitate cu articolul 12 din Regulamentul (CE) nr. 396/2005]. EFSA Journal 2020; 18(1): 5990.

(3) Autoritatea Europeană pentru Siguranța Alimentară; Reasoned opinion on the review of the existing maximum residue levels for bixafen according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de bixafen în conformitate cu articolul 12 din Regulamentul (CE) nr. 396/2005]. EFSA Journal 2020; 18(1): 5998.

(4) Autoritatea Europeană pentru Siguranța Alimentară; Reasoned opinion on the review of the existing maximum residue levels for fenazaquin according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de fenazaquin în conformitate cu articolul 12 din Regulamentul (CE) nr. 396/2005]. EFSA Journal 2020; 18(1): 5955.

(5) Autoritatea Europeană pentru Siguranța Alimentară; Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de spinetoram în conformitate cu articolul 12 din Regulamentul (CE) nr. 396/2005]. EFSA Journal 2020; 18(3): 5997.

(6) Autoritatea Europeană pentru Siguranța Alimentară; Reasoned opinion on the review of the existing maximum residue levels for tefluthrin according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de teflutrin în conformitate cu articolul 12 din Regulamentul (CE) nr. 396/2005]. EFSA Journal 2020; 18(1): 5995.

(7) Autoritatea Europeană pentru Siguranța Alimentară; Reasoned opinion on the review of the existing maximum residue levels for thiencarbazone-methyl according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de tiencarbazon-metil în conformitate cu articolul 12 din Regulamentul (CE) nr. 396/2005]. EFSA Journal 2020; 18(1): 5957.